《有怀舍弟逢年时归婺源以诗督之》
宋代·洪迈

木落天未霜，君归定何时。
相思如惊鹊，中夜未安枝。
梦中见阿连，锵然咏新诗。
寤惊衰叶翻，道是步屐移。
揽衣下中庭，风露浩淼瀰。
遥知客衣薄，归来一何迟。
平生短檠灯，相对忽解颐。
万古董舍卷，佳处良在兹。
是中及物心，上与稷契期。
援古以自例，自矢无乃痴。
夜叉叱九阍，侧足不敢窥。
坐令一寸心，日抱二柄疑。
迟君商量此，免得儿辈嗤。
况乃绿发新，倚门鬓欲丝。
狶膏非凤喙，车辖无可脂。
再拜寿杯分，斑衣舞参差。
秋芳未云歇，采采黄金蕤。
万钟不足乐，古人岂我欺。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。